b'\n_START_ARTICLE_\n\xc5\xbdupanovanje v Globokem dolu\n_START_PARAGRAPH_\n\xc5\xbdupanovanje v Globokem dolu je kraj\xc5\xa1e prozno besedilo Josipa Jur\xc4\x8di\xc4\x8da. Delo je iz\xc5\xa1lo v \xc4\x8dasopisu Slovenski narod dne 19. julija leta 1870.\n_START_SECTION_\nVsebina\n_START_PARAGRAPH_\nNekega poletnega dne leta 1867 je v hribovsko vas Globoki dol \xc5\xbeupan Martinec od okrajnega poglavarstva domov pri\xc5\xa1el. Ko pride domov, zatrobi z rogom in va\xc5\xa1\xc4\x8dani se za\xc4\x8dno zbirati ob njegovi hi\xc5\xa1i. Poka\xc5\xbee jim knjigo, v kateri so zapisane nove postave. A nih\xc4\x8de od prisotnih ne zna brati, zato ne vedo prav zares, kaj je zapisano. \xc5\xbdupan se prav tako ne spomni, kaj jim je komisar pravil, saj je bila prevelika gne\xc4\x8da na zborovanju. Va\xc5\xa1\xc4\x8dani so jezni, pravijo, da ne potrebujejo ve\xc4\x8d \xc5\xbeupana, vzklikajo\xc2\xa0\xc2\xbbNi ga trebe!\xc2\xab. Knjigo sklenejo vrniti gosposki, a jih ti prepri\xc4\x8dajo, da ni v njej ni\xc4\x8d napa\xc4\x8dnega zapisanega._NEWLINE_Naslednjih volitev za \xc5\xbeupana se ni udele\xc5\xbeil nih\xc4\x8de od prebivalcev Globokega dola. Ko jih zaradi tega \xc5\xbee drugi\xc4\x8d kli\xc4\x8dejo v urad, po\xc5\xa1ljejo le kroja\xc4\x8da. Naro\xc4\x8dijo mu, naj ne govori drugega kot le besede\xc2\xa0\xc2\xbbNi ga trebe!\xc2\xab. Ker je kroja\xc4\x8d navodilom zvesto sledil, so ga zaradi upornosti za \xc5\xa1tiriindvajset ur zaprli. Globo\xc4\x8dani so ga imeli za mu\xc4\x8denika in vsak mu je z veseljem vino pla\xc4\x8dal. \xc5\xbdupana so vendarle postavili, \xc4\x8deprav je Martinec svoj rog kar za streho zataknil. Da bi se taka zgodba drugi\xc4\x8d prepre\xc4\x8dila, je treba v vas uvesti \xc5\xa1olo.'